b'\n_START_ARTICLE_\nDet franske koloniriket\n_START_PARAGRAPH_\nDet franske koloniriket er omr\xc3\xa5det utenfor Europa som var under fransk styre fra 1600-tallet til sent i 1960-\xc3\xa5rene._NEWLINE_P\xc3\xa5 1800- og 1900-tallet var koloniriket til Frankrike det nest st\xc3\xb8rste i verden etter Det britiske imperiet. Det franske koloniriket strakte seg over 12\xc2\xa0347\xc2\xa0000\xc2\xa0km\xc2\xb2 da det var p\xc3\xa5 h\xc3\xb8yde i 1920- og 1930-\xc3\xa5rene. I lag med selve Frankrike utgjorde de franske omr\xc3\xa5dene 13\xc2\xa0000\xc2\xa0000\xc2\xa0km\xc2\xb2 p\xc3\xa5 det meste, som er 8,7\xc2\xa0% av den totale landoverflaten til jorden. _NEWLINE_Frankrike startet \xc3\xa5 opprette kolonier i Nord-Amerika, Karibia og India, etter at Det spanske riket og Det portugisiske imperiet hadde oppn\xc3\xa5dd suksess i oppdagelsestiden. Frankrike kjempet med Storbritannia om \xc3\xa5 f\xc3\xa5 herred\xc3\xb8mme over de nye koloniene. En rekke kriger med Storbritannia p\xc3\xa5 1700-tallet og tidlig p\xc3\xa5 1800-tallet som Frankrike tapte gjorde at de ga seg med ambisjonene om \xc3\xa5 holde p\xc3\xa5 kolonier p\xc3\xa5 disse kontinentene, og med det endte det enkelte historikere kaller et \xc2\xabf\xc3\xb8rste\xc2\xbb franske koloniriket. P\xc3\xa5 1800-tallet opprettet Frankrike et nytt rike i Afrika og S\xc3\xb8r\xc3\xb8st-Asia. Noen av disse koloniene eksisterte lenger enn invasjonen og okkupasjonen av Frankrike av Det nasjonalsosialistiske Tyskland under andre verdenskrig. _NEWLINE_Etter andre verdenskrig begynte anti-kolonioppr\xc3\xb8r \xc3\xa5 utfordre de franske styresmaktene. Frankrike kjempet bitre kriger i 1950- og 1960-\xc3\xa5rene i Vietnam og Algerie for \xc3\xa5 holde p\xc3\xa5 koloniene. Mot slutten av 1960-\xc3\xa5rene hadde de fleste franske koloniene f\xc3\xa5tt selvstendighet, bortsett fra en rekke \xc3\xb8yer og \xc3\xb8ygrupper som i dag er en del av de oversj\xc3\xb8iske omr\xc3\xa5dene til Frankrike. Disse dekker totalt 123\xc2\xa0150\xc2\xa0km\xc2\xb2, som bare utgj\xc3\xb8r om lag 1\xc2\xa0% av det franske koloniriket fra f\xc3\xb8r 1939. I 2009 hadde disse omr\xc3\xa5dene 2\xc2\xa0624\xc2\xa0505 innbyggere.'